秋寄微之十二韻
作者：白居易
朝代：唐

paragraphs: 娃館松江北，稽城浙水東。
屈君爲長吏，伴我作衰翁。
旌斾知非遠，煙雲望不通。
忙多對酒榼，興少閱詩筒。
淡白秋來日，疎涼雨後風。
餘霞數片綺，新月一張弓。
影滿衰桐樹，香凋晚蕙叢。
飢啼春穀鳥，寒怨絡絲蟲。
覽鏡頭雖白，聽歌耳未聾。
老愁從此遣，醉笑與誰同。
清旦方堆案，黃昏始退公。
可憐朝暮景，銷在兩衙中。